Forslag til RÅDETS FORORDNING om åbning og forvaltning af EF-toldkontingenter for visse fiskerivarer med oprindelse i Ceuta

(forelagt af Kommissionen)

BEGRUNDELSE

1. For årene 1998 og 1999 åbnede Rådet ved forordning (EF) nr. 2622/97 toldkontingenter for yngel og ungfisk, levende, af guldbrasen og havaborre (KN-kode ex 0301 99 90) for havaborre (KN-kode 0302 69 94) og for guldbrasen (KN-kode 0302 69 95) med oprindelse i Ceuta.

2. Den spanske administration anmodede ved brev af 15. november 1999 Kommissionen om at forlænge gyldigheden af disse toldkontingenter til år 2000. Imidlertid har uformelle kontakter med medlemsstaterne i Økonomigruppen i Rådet den 24. november afsløret, at Rådet på grund af protokollen om de nationale parlamenters rolle i Den Europæiske Union (protokol nr. 9 i Amsterdam-traktaten) ikke ville være i stand til at vedtage en forlængelse af gyldigheden af Rådets forordning (EF) nr. 2622/97 før den 31.12.1999. Det er derfor nødvendigt at genåbne disse kontingenter ved at vedtage dette forslag.

3. Til støtte for deres anmodning fremlagde de spanske myndigheder oplysninger om den socioøkonomiske situation i Ceuta. Disse oplysninger viser, hvilke begrænsninger Ceutas økonomi er underkastet, og hvilke problemer der findes inden for den lokale fiskeriindustri.

Toldkvoter for disse varer for 2000, 2001 og 2002 er berettigede, fordi den økonomiske situation i Ceuta gør det nødvendigt at vedtage præferenceforanstalt ninger for at lette eksporten af disse varer til EF. Desuden indrømmer EF visse tredjelande, særlig Maghreb-landene, en præferentiel toldbehandling for varer henhørende under samme KN-kode. Dette taler for, at EF vedtager lignende toldforanstaltninger for Ceuta.

Kontingentperioden løber fra den 1. januar til den 31. december hvert år. Da denne forordning først kan udstedes af Rådet i begyndelsen af år 2000, vil kontingentperioden for år 2000 løbe fra den 1. april til den 31. december, dog med en kontingentmængde for hele året.

De årlige kontingentmængder er følgende:

Yngel og ungfisk, levende, af havaborre og guldbrasen 3000000 stk.

Havaborre og guldbrasen 100 t

Disse mængder er beregnet på grundlag af den skønnede produktion af disse varer i henhold til oplysninger fra de spanske myndigheder.

2000/0026 (ACC)

Forslag til RÅDETS FORORDNING om åbning og forvaltning af EF-toldkontingenter for visse fiskerivarer med oprindelse i Ceuta

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1], og

[1] EFT C ... af ..., s. ...

ud fra følgende betragtninger:

(1) Ved forordning (EF) nr. 2622/97 [2] har Rådet for årene 1998 og 1999 åbnet EF-toldkontingenter til nulsats for yngel og ungfisk, levende, af guldbrasen og havaborre, samt havaborre og guldbrasen med oprindelse i Ceuta (løbenummer 09.0321 og 09.0322).

[2] EFT L 354 af 30.12.1997, s. 7.

(2) Kongeriget Spanien har ved brev af 15. november 1999 anmodet om at få forlænget kontingenternes gyldighed til år 2000, jf. forordning (EF) nr. 2622/97.

(3) De spanske myndigheder begrundede deres anmodning med økonomiske argumenter om Ceuta, der viser, hvilke begrænsninger Ceutas økonomi er underkastet, og hvilke problemer der findes inden for den lokale fiskeriindustri. Anmodningen er velbegrundet, da den økonomiske situation i Ceuta kræver, at der vedtages præferenceforanstaltninger for at lette områdets eksport til EF.

(4) I betragtning af den sene fremsendelse af anmodningen var det ikke muligt for Rådet at udstede en forordning om forlængelse af gyldigheden af disse kontingenter før den 31. december 1999. Disse kontingenter genåbnes derfor ved denne forordning.

(5) Derfor forekommer det ud fra ønsket om en rationalisering af gennemførelsen af de pågældende foranstaltninger hensigtsmæssigt ikke at begrænse disse kontingenters gyldighedsperiode til år 2000, men at forlænge den til udgangen af år 2002.

(6) Kontingentperioden bør løbe fra den 1. januar til den 31. december hvert år. Da denne forordning først anvendes fra den 1. april 2000, bør kontingentperioden for 2000 løbe fra den 1. april til den 31. december, dog med en kontingentmængde for hele året.

(7) Kommissionens forordning (EØF) nr. 2454/93 af 2. juli 1993 om gennemførelsesbestemmelserne til Rådets forordning (EØF) nr. 2913/92 om indførelse af en EF-toldkodeks [3], har kodificeret forvaltningsreglerne for toldkontingenter bestemt til anvendelse i kronologisk rækkefølge efter datoerne på toldangivelserne.

[3] EFT L 253 af 11.10.1993, s. 1. Forordningen er senest ændret ved forordning (EF) nr. (EFT L ... af ..., s.)

(8) Forudsætningen for at drage fordel af de toldkontingenter, der indføres ved denne forordning, er, at der er overensstemmelse med definitionen af præferenceoprindelse som fastsat i artikel 27 i forordning (EØF) nr. 2913/92 [4] -

[4] EFT L 302 af 19.10.1992, s. 1. Forordningen er senest ændret ved forordning (EF) nr. (EFT L ... af ..., s.)

UDSTEDT FØLGENDE FORORDNING:

Artikel 1

Fra den 1. april til den 31. december i år 2000 og fra den 1. januar til 31. december i år 2001 og 2002 suspenderes tolden på indførsel i EF af de pågældende varer med oprindelse i Ceuta på det niveau og inden for de grænser, der gælder for EF's toldkontingenter som vist ndf.:

>TABELPOSITION>

Artikel 2

Bevis for varernes oprindelsesstatus fremlægges i overensstemmelse med artikel 6 i Rådets forordning (EØF) nr. 1135/88 [5].

[5] EFT L 114 af 2.5.1988, s. 1. Forordningen er senest ændret ved forordning (EF) nr. (EFT L ... af ..., s.)

Artikel 3

De i artikel 1 omhandlede toldkontingenter forvaltes af Kommissionen i overensstemmelse med artikel 308a til 308c i forordning (EØF) nr. 2454/93.

Artikel 4

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. april 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

>TABELPOSITION>